***** ΚΑΝΟΝΙΣΜΟΣ (ΕΟΚ) αριθ. 2969/86 ΤΗΣ ΕΠΙΤΡΟΠΗΣ της 26ης Σεπτεμβρίου 1986 για δέκατη τρίτη τροποποίηση του κανονισμού (ΕΟΚ) αριθ. 1371/84 που καθορίζει τις λεπτομέρειες εφαρμογής της συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1335/86 (2), και ιδίως το άρθρο 5γ παράγραφος 7, Εκτιμώντας: ότι ο κανονισμός (ΕΟΚ) αριθ. 1371/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) 2737/86 (4), καθόρισε τις λεπτομέρειες εφαρμογής της συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68· ότι, προκειμένου να καθοριστούν οι ποσότητες του γάλακτος που παραδίδονται ή αγοράζονται και χρησιμοποιούνται σαν βάση για τον υπολογισμό της εισφοράς, το άρθρο 9 του κανονισμού (ΕΟΚ) αριθ. 1371/84 καθορίζει τα χαρακτηριστικά του γάλακτος που θεωρούνται ως αντιπροσωπευτικά κατά τη διάρκεια της περιόδου των εν λόγω δώδεκα μηνών· ότι, κατά τη διαπίστωση της περιεκτικότητας του γάλακτος σε λιπαρές ουσίες, γίνεται αποδεκτή μια ανοχή για τον υπολογισμό των ποσοτήτων του γάλακτος που παραδίδονται ή αγοράζονται· ότι η κατάργηση αυτής της ανοχής και ο καθορισμός μιας σταθερής περιόδου αναφοράς επιτρέπουν την πραγματοποίηση του στόχου του ελέγχου της γαλακτοκομικής παραγωγής που επιζητήθηκε από το καθεστώς της συμπληρωματικής εισφοράς· ότι θα πρέπει κατά συνέπεια να τροποποιηθεί κατά την έννοια αυτή το άρθρο 9 του κανονισμού (ΕΟΚ) αριθ. 1371/84· ότι, για να μη δοθεί ένα αδικαιολόγητο πλεονέκτημα στους παραγωγούς ή στους αγοραστές που έχουν ξεπεράσει την ανοχή που γίνεται αποδεκτή για τη περιεκτικότητα σε λιπαρές ουσίες του γάλακτος που παραδίδεται ή αγοράζεται κατά τη διάρκεια της περιόδου αναφοράς όπως έχει καθορισθεί, θα πρέπει να προβλεφθεί ότι για τους παραγωγούς αυτούς ή τους αγοραστές η περιεκτικότητα σε λιπαρές ουσίες του γάλακτος που παραδίδεται ή αγοράζεται, η οποία θεωρείται ως αντιπροσωπευτική, είναι η μέση περιεκτικότητα που διαπιστώθηκε κατά τη διάρκεια της περιόδου αναφοράς που αναφέρεται στο άρθρο 2 του κανονισμού (ΕΟΚ) αριθ. 857/84 του Συμβουλίου (5), όπως τροποποιήθηκε τελευταία από κανονισμό (ΕΟΚ) αριθ. 2316/86 (6)· ότι θα πρέπει να εφαρμοσθεί το ταχύτερο δυνατόν ο παρών κανονισμός· ότι, για το σκοπό αυτό, φαίνεται καταλληλότερη η ημερομηνία της 1ης Οκτωβρίου 1986· ότι, λαμβάνοντας υπόψη την ημερομηνία αυτή, θα πρέπει να προβλεφθούν μεταβατικές διατάξεις εφαρμογής· ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη εντός της προθεσμίας που ορίστηκε από τον πρόεδρό της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 9 του κανονισμού (ΕΟΚ) αριθ. 1371/84 αντικαθίσταται από το εξής κείμενο: «Άρθρο 9 1. Τα χαρακτηριστικά του γάλακτος που θεωρούνται ως αντιπροσωπευτικά, κατά την έννοια του άρθρου 11 στοιχείο γ) του κανονισμού (ΕΟΚ) αριθ. 857/84, είναι αυτά που διαπιστώνονται στο γάλα που παραδίδεται ή αγοράζεται κατά τη δεύτερη περίοδο εφαρμογής του καθεστώτος της συμπληρωματικής εισφοράς. Ωστόσο, για τους παραγωγούς ή αγοραστές για τους οποίους, όσον αφορά την περίοδο που αναφέρεται στο προηγούμενο εδάφιο, η ποσότητα του γάλακτος που χρησιμοποιείται σαν βάση για τον υπολογισμό της εισφοράς έχει προσαυξηθεί, λόγω της αυξήσεως της περιεκτικότητας σε λιπαρές ουσίες του γάλακτος που παραδόθηκε ή αγοράσθηκε, η περιεκτικότητα σε λιπαρές ουσίες του γάλακτος που παραδίδεται ή αγοράζεται η οποία ως αντιπροσωπευτική, είναι η μέση περιεκτικότητα που διαπιστώθηκε κατά την διάρκεια της περιόδου αναφοράς που αναφέρεται στο άρθρο 2 του κανονισμού (ΕΟΚ) αριθ. 857/84. 2. Εάν διαπιστωθεί, κατά την ανάλυση του τελικού λογαριασμού που καθορίζεται για κάθε παραγωγό ή αγοραστή, σύμφωνα με το άρθρο 9 παράγραφος 1 του κανονισμού (ΕΟΚ) αριθ. 857/ 84, ότι η περιεκτικότητα σε λιπαρές ουσίες του γάλακτος που παραδόθηκε ή αγοράσθηκε κατά τη διάρκεια της εν λόγω περιόδου παρουσιάζει κατά μέσο όρο μια θετική διαφορά σε σχέση με τη μέση περιεκτικότητα που διαπιστώθηκε κατά την περίοδο που αναφέρεται στην παράγραφο 1, η ποσότητα του γάλακτος που χρησιμοποιείται σαν βάση υπολογισμού της εισφοράς προσαυξάνεται κατά 0,26 % ανά 0,1 γραμμάρια συμπληρωματικής λιπαρής ουσίας ανά χιλιόγραμμο γάλακτος. 3. Για την εφαρμογή της παραγράφου 2 στο γάλα που παραδόθηκε ή αγοράσθηκε κατά την τρίτη περίοδο εφαρμογής του καθεστώτος της συμπληρωματικής εισφοράς, η περίοδος αυτή διαιρείται σε δύο εξάμηνα: - η μέση περιεκτικότητα σε λιπαρές ουσίες του γάλακτος που παραδόθηκε ή αγοράσθηκε κατά το πρώτο εξάμηνο συγκρίνεται με τη μέση περιεκτικότητα που διαπιστώθηκε κατά το πρώτο εξάμηνο της δεύτερης περιόδου εφαρμογής του καθεστώτος της συμπληρωματικής εισφοράς, - η μέση περιεκτικότητα σε λιπαρές ουσίες του γάλακτος που παραδόθηκε ή αγοράσθηκε κατά το δεύτερο εξάμηνο συγκρίνεται με τη μέση περιεκτικότητα που διαπιστώθηκε κατά το δεύτερο εξάμηνο της δεύτερης περιόδου εφαρμογής του καθεστώτος της συμπληρωματικής εισφοράς ή, σε περίπτωση εφαρμογής της παραγράφου 1 δεύτερο εδάφιο, της περιόδου αναφοράς που αναφέρεται στο άρθρο 2 του κανονισμού (ΕΟΚ) αριθ. 857/84.» Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Οκτωβρίου 1986. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Σεπτεμβρίου 1986.

[Source: multi_eurlex | Tokens: 5009]